
A flow élmény és motiváció vizsgálata rekreációs jelleggel végzet sporttevékenységek közben

Az emberek különböző célokkal kezdenek el szabadidejükben sportolni. Ez lehet például az alakformálás vagy akár a boldogság érzése. Azonban, ha nincs meg a belső késztetés, hamar elszállhat a lelkesedésük a fizikai aktivitás iránt.
Kutatásunk során célul tűztük ki a flow élmény és motiváció vizsgálatát olyan személyek körében, akik rekreációs jelleggel végeznek sporttevékenységet. További célkitűzésünk volt a kérdőívek során kapott flow élmény és motivációs faktorok között fellelhető különbségeket elemezni a nemek, sporttevékenység helyszíne (kül- és beltér), sportolás gyakorisága szempontjából.
Kutatásunkban két, validált kérdőívet alkalmaztunk. A Flow Állapot Kérdőívet (FÁK) az áramlat élmény elemzéséhez használtuk, a Sportmotivációs Skála (H-SMS) kérdőívvel pedig a kitöltők motivációs hátterét vizsgáltuk. A kérdőívet online térben osztottuk meg, melyet 18 éves kor felett, anonim módon bárki kitölthetett. Összesen 138 személytől érkezett válasz, a kitöltők 63%-a nő, 37%-a férfi volt. A kapott adatokat IBM SPSS Statistics 25.0 és MS Office Excel programmal elemeztük.
Vizsgálatunkban a nemek arányában nem kaptunk lényegi különbséget sem a flow élmény, sem a motiváció különböző faktoraiban. Akik kevesebb, mint egy éve kezdtek el rendszeresen sportolni, azok kevésbé élik át a flow élményt a Kihívás-készség egyensúly faktorban (p<0,05), valamint a motivációjuk is alacsonyabb az Integrált szabályozás (p<0,05), és a Külső szabályozás faktorában (p<0,05). Eredményeink alapján megállapítható, hogy a testmozgás rendszeressége hatással van a flow élmény kialakulására és a motiváció mértékére is. A gyakrabban sportolók körében magasabb értékek jöttek ki a Kihívás-készség egyensúly faktorában (p<0,05). Elemzésünk helyszín szerinti csoportosításában nem tapasztaltunk szignifikáns eltérést a kültéren, beltéren vagy mindkét helyszínen sporttevékenységet végző személyek flow fakotrai között. Egyedül a motivációban regisztráltunk különbségeket, azon belül is az Intrinzik szabályozás faktorában, illetve az Identifikált szabályozás faktorban, amelyek szerint a beltéren sportolók jelöltek szignifikánsan alacsonyabb értékeket (p<0,05).
Összességében megállapítható, hogy a motiváció mértéke hatással van a sportolás iránti vágyra és rendszerességére, valamint gyakrabban sportolók körében nagyobb a valószínűség a flow élmény megélésére.



